A Bizottság 961/1999/EK rendelete

(1999. május 6.)

a zöldség- és gyümölcságazatban tevékenykedő termelői szervezetek által megalkotott szabályok kiterjesztésére vonatkozó részletes végrehajtási szabályokról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 857/1999/EK rendelettel [1] módosított, a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 48. cikkére,

(1) mivel a 2200/96/EK rendelet 18. cikke meghatározza azokat a feltételeket, amelyek alapján a gyümölcs- és zöldségágazatban működő termelői szervezetek, illetve ezen szervezetek társulásai által kiadott szabályok kiterjeszthetők az adott gazdasági területen működő valamennyi termelőre; mivel az említett cikk végrehajtására részletes szabályokat kell hozni;

(2) mivel a 2200/96/EK rendelet 18. cikkének (7) bekezdése előírja, hogy a gazdasági területek listáját jóváhagyásra be kell terjeszteni a Bizottsághoz; mivel a Bizottságnak a 18. cikk (2) bekezdése alapján képesnek kell lennie a lista értékelésére;

(3) mivel a fenti rendelet 18. cikkének (1) bekezdése meghatározott feltételeket fogalmaz meg a szabályok kiterjesztésére; mivel a 18. cikk (3) bekezdése meghatározza azokat a feltételeket, amelyeknek a reprezentatívnak minősíthető termelői szervezeteknek és szervezetek társulásainak meg kell felelniük; mivel a Bizottságnak képesnek kell lennie annak értékelésére, hogy teljesülnek-e ezek a feltételek;

(4) mivel azokban az esetekben, ahol a kiterjesztendő szabályok termékek piacról történő kivonására vonatkoznak, ott azoknak a termelőknek, amelyek nem tartoznak termelői szervezetekhez, képesnek kell lenniük a kivonás végrehajtására;

(5) mivel a fent említett rendelet 18. cikkének (6) bekezdése meghatározza azokat a feltételeket, amelyek alapján anyagi hozzájárulási kötelezettség róható ki azokra a termelőkre, akik nem tartoznak termelői szervezethez; mivel a Bizottságnak képesnek kell lennie annak értékelésére, hogy teljesülnek-e ezek a feltételek;

(6) mivel abban az esetben, ha a termést "lábon" (a fán) adják el, világossá kell tenni, hogy mely szabályokat kell kiterjeszteni a termelőkre, illetve a vásárlókra;

(7) mivel a 2137/84/EK bizottsági rendeletet [3] hatályon kívül kell helyezni;

(8) mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

A 2200/96/EK rendelet 18. cikkének (2) bekezdésében említett gazdasági területek listájával kapcsolatos tájékoztatásnak, amint azt az említett rendelet 18. cikkének (7) bekezdése előírja, minden olyan információt tartalmaznia kell, amely szükséges annak megállapításához, hogy teljesültek-e a 18. cikk (2) bekezdésében meghatározott feltételek.

2. cikk

(1) Ha valamely tagállam olyan szabályokat jelent be, amelyeket egy adott termékre és gazdasági területre a 2200/96/EK rendelet 18. cikkének (5) bekezdése alapján kötelezően előírt, ezzel egyidejűleg tájékoztatnia kell a Bizottságot:

a) arról a termelői szervezetről vagy szervezetek társulásáról, amely a szabályok kiterjesztését kérte;

b) az említett szervezethez vagy társuláshoz tartozó termelők számáról és az illető gazdasági területen működő termelők teljes számáról; ennek az információnak az abban az időben érvényes helyzetre kell vonatkoznia, amikor a kiterjesztési kérelmet benyújtották;

c) a gazdasági terület össztermeléséről és a termelői szervezet vagy társulás által értékesített termelésről az utolsó olyan forgalmazási évben, amelyre vonatkozó adatok rendelkezésre állnak;

d) arról az időpontról, amelytől a kiterjesztendő szabályokat a termelői szervezetre vagy szervezetek társulására alkalmazzák;

e) arról az időpontról, amelytől a kiterjesztésnek hatályba kell lépnie, valamint a kiterjesztés alkalmazásának időtartamáról.

(2) A reprezentatív jellegnek a 2200/96/EK rendelet 18. cikkének (3) bekezdése szerinti meghatározása céljából a tagállamok meghatározzák a feltételeket, amelyek kizárják:

- azokat a termelőket, akiknek termelését alapvetően a mezőgazdasági birtokon, illetve a termelési területen történő, a fogyasztók részére való közvetlen értékesítésre szánják,

- az első francia bekezdésben szereplő közvetlen értékesítést,

- a feldolgozásra szállított terményeket, amint azt a 2200/96/EK rendelet 18. cikke (4) bekezdésének b) pontja meghatározza, azokat az eseteket kivéve, ahol a szóban forgó szabályok teljesen vagy részben ezekre a terményekre vonatkoznak.

3. cikk

Abban az esetben, ha a 2200/96/EK rendelet 18. cikkének megfelelően úgy döntenek, hogy kiterjesztik a kivonásra vonatkozó szabályokat, az illető tagállam egyidejűleg meghatározza, hogy mely termelői szervezet vagy szervezetek felelősek a kivonás végrehajtásáért azoknak a termelőknek a nevében, amelyek nem tartoznak az érintett termelői szervezethez vagy társuláshoz.

4. cikk

Abban az esetben, ha valamely tagállam a 2200/96/EK rendelet 18. cikkének (6) bekezdése értelmében úgy dönt, hogy a termelői szervezethez nem tartozó termelőket anyagi hozzájárulásra kötelezi, el kell juttatnia a Bizottsághoz azt az információt, amelynek alapján meg lehet állapítani a 18. cikk (6) bekezdésében meghatározott feltételek teljesülését. Ennek az információnak tartalmaznia kell azt a bázist, amelynek alapján a hozzájárulást kiszámítják, ennek egységnyi összegét, a kedvezményezettet, illetve kedvezményezetteket, valamint a 18. cikk (6) bekezdésének a) és b) pontjában említett különböző költségek jellegét.

5. cikk

Abban az esetben, ha úgy döntenek, hogy a kiterjesztést egy forgalmazási évnél hosszabb ideig alkalmazzák, a tagállamoknak minden forgalmazási év vonatkozásában ellenőrizniük kell, hogy a reprezentatív jelleg vonatkozásában a 2200/96/EK rendelet 18. cikkének (3) bekezdésében meghatározott feltételek teljesülnek a kiterjesztés teljes időtartamán keresztül. Abban az esetben, ha úgy találják, hogy a feltételek már nem teljesülnek, akkor a kiterjesztést azonnal, a következő forgalmazási év kezdetétől hatályon kívül kell helyezni. A Bizottságot a hatályon kívül helyezésről haladéktalanul értesíteniük kell, s ezt az Európai Közösségek Hivatalos Lapjának C sorozatában ki kell hirdetni.

6. cikk

(1) Azokban az esetekben, amikor a termelői szervezethez nem tartozó termelők termésüket "lábon" értékesítik, a 2200/96/EK rendelet III. melléklete 1. pontjának e) és f) pontjában, valamint 3. és 5. pontjában említett szabályok teljesülése érdekében a vevő minősül úgy, mintha ő termelte volna meg az adott termést.

(2) Az érintett tagállam határozhat úgy, hogy az (1) bekezdésben említetteken kívül a 2200/96/EK rendelet III. mellékletében felsorolt más szabályokat is kötelezővé tehetnek a vevőkre abban az esetben, ha a vevők felelősek az érintett termelés irányításáért.

7. cikk

A 2137/84/EGK rendelet hatályát veszti.

8. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. május 6-án.

a Bizottság részéről

Franz Fischler

a Bizottság tagja

[1] HL L 108., 1999.4.27., 7. o.

[2] HL L 297., 1996.11.21., 1. o.

[3] HL L 196., 1984.7.26., 23. o.

--------------------------------------------------